Aivojen amyloidi PET-TT

Sinulle on varattu Aivojen amyloidi PET-TT - tutkimus. PET (positroniemissiotomografia) -kuvauksella paikannetaan radioaktiivisen merkkiaineen (radiolääkkeen) avulla mahdollisten β-amyloidiplakkien kertymiä aivoissa. Kertymien tarkan sijainnin arvioimiseksi tehdään matala-annos TT (tietokonetomografia) -kuvaus käyttäen röntgensäteilyä.

Tutkimukseen valmistautuminen

* Varaa tutkimukseen aikaa n. kolme tuntia.
* Tutkimuspäivänä voit syödä, juoda ja ottaa lääkkeesi normaalisti.
* Pään alueella olevat metalliesineet häiritsevät kuvausta. Kaula- ja muut korut suositellaan jätettäväksi kuvauspäivänä kotiin.

**Naisille:**

Fertiili-ikäisen (hedelmällisessä iässä olevan) naisen tutkimus tehdään 10 päivän kuluessa kuukautisten alkamisesta. Kuukautisten alkamisajankohdalla ei ole merkitystä, mikäli käytössäsi on luotettava ehkäisymenetelmä (e-pillerit, -kapseli, -rengas, -laastari, kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei tehdä ilman pakottavia lääketieteellisiä syitä. Raskaustesti antaa luotettavan tuloksen vasta, kun kuukautiset ovat myöhässä.

Tutkimuksen suorittaminen

* Radiolääke ruiskutetaan kyynärtaipeen laskimoon isotooppiosastolla.
* Kuvaus aloitetaan 1,5 tunnin kuluttua radiolääkkeen annosta keskusröntgenissä. Voit ottaa saattajan tarvittaessa mukaan, erityisesti mikäli tarvitset apua liikkumisessa ja kuvauspöydälle siirtymisessä.
* Kuvauksen aikana makaat selällään liikkumatta. Vaatteet saavat olla päällä. Tarvittaessa voidaan antaa rentouttavaa lääkettä. Pään alueella olevat metalliesineet esim. kaula-, nenä- ja korvakorut sekä hammasproteesi poistetaan kuvauksen ajaksi.
* Kuvaus kestää noin 20 minuuttia.
* Vastauksen tutkimuksesta saat hoitavalta lääkäriltäsi.

Tutkimuksen jälkeen huomioitavaa

Radiolääke ei vaikuta vointiisi ja häviää elimistöstäsi tutkimuspäivän kuluessa.

Tutkimuspäivänä voit syödä ja juoda normaalisti. Kuvauksen jälkeen olisi kuitenkin hyvä juoda normaalia enemmän ja virtsata usein virtsarakon sädeannoksen pienentämiseksi. Ylimääräinen radiolääke poistuu elimistöstä virtsan mukana. Miestenkin tulee virtsata istualtaan. Virtsaamisen jälkeen pyyhi virtsaputken suu ja ympäristö huolellisesti paperilla ja pese kädet.

Radiolääke lähettää jonkin verran säteilyä lähiympäristöösi tutkimuspäivän ajan. Muille ihmisille aiheutuva säteilyannos on kuitenkin niin pieni, ettei varotoimia tarvita esimerkiksi perheenjäsenille. Vältä kuitenkin läheistä kanssakäymistä raskaana olevien ja vauvojen kanssa seuraavan 24 tunnin ajan.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Radiolääkkeen antamisen jälkeen sinut ohjataan kuvaukseen Keskusröntgeniin AULA 1.

Tarkempia tietoja tutkimuksesta saat numerosta 040 1344566 arkisin klo 12:00–14.00.